Jūrmalas Pilsētas domes priekšsēdētājam

Gatim Truksnim

un domes deputātiem

Jūrmalas pirmsskolas izglītības iestādes “Pienenīte” 
un Ķemeru iedzīvotāju pārstāvju 

iesniegums.

Izsakām nožēlu par iepirkuma procedūras „Bērnudārza būvniecība Ķemeros” pārtraukšanu un šajā sakarā vēršam uzmanību uz diviem jautājumiem: 
1) kad varētu tikt izsludināta jauna iepirkuma procedūra bērnudārza būvniecībai Ķemeros? Uzskatām, ka šī rīcība būtu jāīsteno pēc iespējas drīzāk, ņemot vērā, ka bērnudārza būvniecībai joprojām ir derīgs tehniskais projekts, kura izstrādē ieguldīti ievērojami līdzekļi un kas turklāt paredz tādus tehniskos risinājumus (četras atsevišķas ieejas), kas nodrošinātu ēkas daudzpusīgu un pilnvērtīgu izmantošanu arī tad, ja bērnu skaits ēkas ekspluatācijas laika sākumā nebūtu sasniedzis maksimālo apjomu. Tāpat, ir ieguldīti resursi ar būvniecības vietas izvēli un saskaņošanu saistīto formalitāšu nokārtošanā; saskaņā ar Jūrmalas domes mājas lapā publicēto informāciju, joprojām ir aktīvs iepirkums par būvuzraudzību jaunā dārziņa būvniecībai; jaunā dārziņa būvniecība joprojām iekļauta gan Jūrmalas pilsētas domes 2011. gada budžetā, gan investīciju plānā līdz 2014. gadam. Uzskatām, ka jaunā dārziņa būvniecība būtu nozīmīgs solis arī Jūrmalas jaunās attīstības stratēģijas ieviešanas virzienā, dodot jaunu dzīvības impulsu vienā no attālākajiem un šobrīd problemātiskākajiem, taču vienlaikus kultūrvēsturiski bagātākajiem un potenciāli daudzsološākajiem pilsētas rajoniem – Ķemeros. Jaunas ēkas būvniecība šajā rajonā dotu ievērojamu ieguldījumu apkārtējās dzīves vides uzlabošanā, radot pievilcīgākus apstākļus jaunu nodokļu maksātāju ienākšanai pilsētā un tādējādi ne vien veicinot nepievilcīgas pilsētas ainavas (graustu, nesakārtotu īpašumu u.tml.) īpatsvara samazināšanos, bet arī sekmējot vienmērīgāku iedzīvotāju izvietojumu un ekonomisko izaugsmi Jūrmalas pilsētā;
2) apzināmies, ka iepirkuma procedūras laikā radušos sarežģījumu dēļ jaunā dārziņa būvniecība Ķemeros, visticamāk, varētu nenotikt atbilstoši 2011. gada 19. janvārī Ķemeru vidusskolā notikušajā sanāksmē pārrunātajiem termiņiem. Pagājušā ziemā veiktie remontdarbi būtiski uzlaboja situāciju dārziņā, ļaujot tam darboties vēl dažus gadus. Tomēr, jaunā bērnudārza celtniecībai attālinoties, nepieciešams veikt vairākus uzlabojumus. Tādēļ lūdzam rast iespēju piešķirt papildu līdzekļus Ls 5500 apmērā esošā bērnudārza ēkas labiekārtošanai – logu nomaiņai 1. stāvā, 2 - 4 g.v. grupas telpās un ārdurvju nomaiņai. 
      Ierosinām jautājumu par šo līdzekļu piešķiršanu risināt kopā ar ēkas īpašnieku, vienojoties par īres maksas atlaidēm, kā tas jau šogad ticis darīts. 
PII „Pienenīte” vecāku vārdā

Vecāku padomes pārstāve

